ตามคาด! GL กวาดกำไร Q3 ถล่มทะลายกว่า 30 เท่าตัว
GL กำไร Q3/58 ถล่มทลายกว่า 150.27 ลบ. เติบโตกว่า 30 เท่าตัว จาก 4.66 ลบ. เมื่อปีก่อน หลังรายได้พุ่ง ขณะที่ช่วง 9 เดือนแรกมีกำไร 389.98 ลบ. โตกว่า 16 เท่าตัว จาก 22.36 ลบ. เมื่อปีก่อน
10 พ.ย. 2558

บริษัท กรุ๊ปลีส จำกัด (มหาชน) หรือ GL รายงานผลการดำเนินงานไตรมาส 3/58 สิ้นสุดวันที่ 30 ก.ย.58 (รวมบริษัทย่อย) มีกำไรสุทธิ 150.27 ล้านบาท หรือมีกำไรสุทธิ 0.1243บาทต่อหุ้น เพิ่มขึ้น 3127% จากช่วงเดียวกันของปีก่อนที่มีกำไรสุทธิ 4.66ล้านบาท หรือมีกำไรสุทธิ 0.0044บาทต่อหุ้น
ขณะที่ผลการดำเนินงานช่วง 9 เดือนแรกมีกำไรสุทธิ 389.98ล้านบาท หรือ 0.3439 บาทต่อหุ้น เพิ่มขึ้น 1644% จากช่วงเดียวกันของปีก่อนที่มีกำไรสุทธิ 22.36 ล้านบาท หรือ 0.0215 บาทต่อหุ้น
ทั้งนี้ผลการดำเนินงานดังกล่าวที่เพิ่มขึ้น เนื่องจากรายได้อื่นในงบการเงินรวมเพิ่มขึ้นจาก 51.41 ล้านบาท เป็น 160.02 ล้านบาท เพิ่มขึ้น 211.26% เป็นการเพิ่มโดยบริษัทแม่และบริษัทย่อยในต่างประเทศ ขณะที่หนี้สูญและสงสัยจะสูญในงบการเงินรวมลดลง 39.83%
 
ขณะที่ก่อนหน้านี้ บล.ดีบีเอส วิคเคอร์ส (ประเทศไทย) ระบุในบทวิเคราะห์ว่า GL ช่วงนี้ราคาปรับตัวเพิ่มขึ้นอย่างต่อเนื่อง มองว่ามาจาก 2 ปัจจัยบวก คือ การกำไรช่วงไตรมาส 3/58 ที่ใกล้จะประกาศนั้นจะออกมาค่อนข้างดีมาก แม้ว่าปกติช่วงไตรมาส 3 จะเป็นช่วงโลว์ซีชั่นก็ตาม เพราะเป็นฤดูฝน ทั้งนี้เป็นผลมาจากกิจการต่างประเทศ คือ กัมพูชาและลาวมีผลกำไรที่สูง
ปัจจัยบวกที่สอง คือ บริษัทมีแหล่งเงินทุนมาใช้ดำเนินธุรกิจในไตรมาส 4/58 อีกถึง 2,200 ล้านบาท คาดว่า กำไรไตรมาส 3/58 น่าจะทำสถิติสูงสุดที่ 148 ล้านบาท เติบโตก้าวกระโดด 3,758% เมื่อเทียบกับปีที่ผ่านมา และ 15% เมื่อเทียบกับไตรมาสก่อน ฝ่ายวิจัยมองอีกว่า ไตรมาส 4 ปีนี้น่าจะดีขึ้นอีก เพราะเป็นช่วงไฮซีซั่น ส่วนเงินทุนที่จะได้รับ คาดว่า จะมีการแปลง GL-W3 ได้เงินมา 1,250 ล้านบาท และมีหุ้นกู้แปลงสภาพที่จะแปลงเข้ามาได้เงินอีก 980 ล้านบาท
ทั้งนี้แนะนำ “ซื้อ” พร้อมให้ราคาพื้นฐาน 21 บาท ซึ่งประเมินด้วย P/BV ปี 58 ที่ 3.4 เท่า ตาม Gordon Model คาดว่าอัตราการเติบโตกำไร CAGR ของกำไรต่อหุ้นระหว่างปี 57-60 จะสูงถึง 87% ต่อปี